Цэнтральны корпус (фота 016, 017, 018; 049, 050), перабудаваны ў XVIII стагоддзі, вылучаецца сваім дойлідска-мастацкім рашэннем. Фасад яго пластычны дзякуючы ўжыванню пілястр, рэльефнай дэкарацыі, скульптурных уставак. Уязная вежа з аркай (фота 015; 033, 036, 037, 038, 041-044) вынесеная наперад да маста праз роў у выглядзе параднай брамы, характэрнай для беларускага дойлідства. Арка пераходзіць у тунэль са зборамі, які праразае насыпны вал і выходзіць у двор насупраць цэнтральнага корпуса. Паводле інвентара 1658 года ў карпусах комплексу было 12 зал (Каралеўскі, Гетманскі, Мармуровы і іншыя) і мноства іншых памяшканняў, багата ўпрыгожаных разьбярствам па дрэве, лепкай, роспісам, камінамі. Калекцыя партрэтаў нясвіжскай галерэі налічвала каля тысячы палотнаў. Рамантычная прывабнасць дойлідскіх форм замка была скарыстаная ў другой палове XIX стагоддзя майстрамі-садоўнікамі ў якасці краявідных вымоў пры разбіўцы парку.